

















NRK melder om en guttegjeng som har laget en bokser som skal beskytte mannens «understell» mot såkalt «skadelig stråling»:

I artikkelen skriver de om bokseren:

Den ser ut som en helt vanlig bokser, men den er litt spesiell. – Det er sydd inn et stoff som heter nanosilver og består av tolv prosent sølv. Dette stoffet beskytter mot 99 prosent av elektromagnetisk stråling fra mobil og pc, sier Andreas Hamstad. Ifølge guttene er testikkelkreft et stort og oversett problem som de vil gjøre noe med. – Testikkelkreft er den vanligste krefttypen blant gutter og menn mellom 15 og 49 år. Denne bokseren er en billig forsikring av din fremtid, Aamo.

Ja, Aamo har rett i at testikkelkreft er den vanligste krefttypen hos unge menn, men antyder samtidig at årsaken til denne kreften er elektromagnetisk stråling. Det finnes det ingen dokumentasjon på, tvert i mot tyder 20 år med data på at det ikke finnes noen sammenheng mellom mobilstråling og kreft.

Ergo er denne bokseren fullstendig meningsløs, og kun en gimmick for å tjene penger fra lettlurte strålehysterikere.

Men det er et problem. Nanosølvet i bomullsstoffet er nemlig ikke ufarlig. NRK meldte for få uker siden følgende:

Her skriver de:

Folkehelseinstituttet har nå undersøkt hvor farlige nanopartiklene eventuelt er. Og resultatet viser at nanosølv skader testikkelcellene hos mennesker og mus slik at fruktbarheten kan bli påvirket. […] Den nye studien fra Folkehelseinstituttet viser at nanosølv, og til en viss grad nanotitanoksid, fungerer som gift for cellene. Veksten og fornyingen av cellene stanser opp, og celledød og DNA-skade blir resultatet hvis kroppen utsettes for større mengder i en viss tid.

Klima- og forurensningsdirektoratet (Klif) har også gått ut og bedt om at norske butikker stanser alt salg av tekstiler med sølv:

[…] Den utstrakte bruken av bakteriedrepende kjemikalier øker risikoen for at bakteriene blir motstandsdyktige mot midlene som bekjemper dem […]

Sølvet er giftig for livet i vann, og sølvavfallet ender til slutt opp i naturen der det kan forstyrre økosystemet.

Nanosølv står også i fare for å bli forbudt etterhvert, så produktkonseptet i seg selv må kunne sies å være lite gjennomtenkt.

Denne guttegjengen vil altså beskytte menn mot en innbilt risiko ved å selge dem et produkt knyttet til en potensiell, dokumentert helserisiko.

Det er ganske ironisk, og ikke så rent lite idiotisk.

Oppdatering: Etter at jeg skrev denne bloggposten og kontaktet journalistene ble NRK-artikkelen oppdatert. Nå sier guttene at «nanosilver» ikke har noe med «nanoteknologi» å gjøre, og at produsenten garanterer at sølvfibrene er helt trygge. Ja, «det er til og med testet», skal vi tro guttene. Betryggende.

Flott at NRK har valgt å være noe mer kritiske i sin nye versjon av saken. De overser likevel det kanskje mest sentrale problemet, nemlig påstanden om at mobilstråling og wifi fører til testikkelkreft, noe det ikke finnes noe belegg for å hevde.

Ergo er bokserne helt meningsløse å bruke fordi påstandene om at de kan bidra til å beskytte mot testikkelkreft er tull. Dermed må dette anses som ren svindel, og NRK burde ikke bidratt til å promotere slikt vås.

Likte du dette? I så fall kan du støtte Saksynt på Patreon for å få tilgang til mer ekslusivt innhold og hjelpe meg til å produsere mer av det jeg brenner for!